Wolf Pavol

Sv. Vincenta 6

82103 Bratislava

**Rozbor Filmu**

**Voda pre slony**

 **(Water for Elephants)**

#  Film Voda pre slony je natočený podľa knihy od Sary Gruenovej . Režíroval ho Francis Lawrence režisér filmov Constantine alebo Ja, legenda (I Am Legend ).

# Réžia : Francis Lawrence , Hudba : James Newton Howard, Scenár : Richard LaGravenese. Kamera : Rodrigo Prieto (Amores Perros, Babel, 21 gramov, Biutiful) Strih : Alan Edward Bell Hrajú : Robert Pattinson, Reese Witherspoon, Christoph Waltz, Hal Holbrook, James Frain, Paul Schneider, Dan Lauria, Ken Foree, Tim Guinee, Ashley Palmer, Brad Greenquist, Joseph Booton, E.E. Bell, Richard Brake

V prvom rade by som rád uviedol, prečo som si vybral film „Voda pre slony“. Tento film ma oslovil svojim námetom, prostredím v ktorom sa odohráva a dobou. V dobe hospodárskej krízy a prohibície, ale aj tu platí staré dobré klišé, že dobro zvíťazí nad zlom. Príbeh je postavený ako spomienka starého muža, ktorý strávil svoj život v cirkuse bratov Benzini. Vizuálne efekty v tomto filme mi prídu ako nie prvoplánové, práve naopak, bežný divák počas sledovania filmu si neuvedomuje silu ich použitia. A pritom tam sú, nenápadné, prepracované a geniálne. Skrátka, „Voda pre slony“ ma dostala.

Poďme ale k  filmu, ako som už spomínal, dej filmu sa odohráva v cirkusovom prostredí v 30. rokoch minulého storočia. A práve na takomto magickom mieste budeme sledovať príbeh zakázanej lásky, zázraky, ale aj rôzne nebezpečenstvá.

Hlavné postavy:

Jacob Jankowski (Robert Pattinson) – pôvodom Poliak, študuje veterinu, kým sa nedozvie o smrti svojich rodičov, ktorí mali autonehodu a následne odchádza z mesta. V noci potajomky naskakuje do vlaku, ktorý patrí svetovému cirkusu Benzini

Marlena Rosenbluth (Reese Witherspoon) – krasojazdkyňa a manželka riaditeľa cirkusu Augusta

August Rosenbluth (Christoph Waltz) – charizmatický ale zvrhlý a násilnícky riaditeľ cirkusu

Kamera: celkový pohľad na súčasný cirkus, jemný pohyb kamerou dopredu. Noc, dážď, osamelý starý muž stojaci pred cirkusom pôsobí stratene a opustene. Pohľad kamery cez rameno muža na dvoch vychádzajúcich chlapov z maringotky, ktorí mu chcú pomôcť. Usádzajú ho v kancelárii a pátrajú po jeho skupine, ktorej sa stratil. Len čo sa však starý Jacob pustí do spomínania, obraz sa rozjasní a prekročí hranice malých priestorov. Ocitáme sa v 30. rokoch minulého storočia, kde mladý Jacob Jankowski práve robí poslednú skúšku na veterinárnej fakulte. Bohužiaľ práve tu sa dozvedá o smrteľnej autonehode svojich rodičov. Školu nedokončí, bez rodiny a bez peňazí Jacob netuší čo ďalej. A tak sa vyberie z mesta, len tak bez cieľa, kráča po vlakovej trati. Scéna vo filme sa odhráva večer, ale v skutočnosti bola natočená za bieleho dňa. Kamera zachytáva Jacoba naskakujúceho na vlak a následne sleduje situáciu vo vnútri vagóna, kde ho napadnú zamestnanci cirkusu. Zdá sa, že sám osud Jacoba zavial k vlaku slávneho cirkusu. Ráno, keď vlak zastane, pohľad kamery je zameraný na detail Jacoba vystupujúceho z vagóna – následne zisťuje, že vlak patrí slávnemu cirkusu Benzini. Cirkusoví zamestnanci stavajú šapitó na nové predstavenia, kamera sníma scénu zhora, celkový pohľad na chlapov, ktorí zatĺkajú koly pre stan. Scéna stavania stanu je skutočne reálna. Ktosi Jacoba poverí upratovaním vagónov v ktorých boli zvieratá. Po práci ho chlapi zavedú k riaditeľovi cirkusu. Ten ho chce najprv vyhodiť, darmožráčov sa motá okolo cirkusu veľa, doba je zlá a cirkus sa ťažko uživí. Keď ale riaditeľ zistí, že je veterinár, aj keď nedoštudovaný, Jacob môže zostať a dostáva na starosť cirkusový zverinec a hlavne kone, ktoré patria práve Marlene. Cirkus sa opätovne presúva do nových miest, vlak uháňajúci nočnou krajinou (efekt), v skutočnosti vlak aj s parou a celou krajinou je vytvorený počítačovou grafikou. Následne Jacob s principálom vyliezajú na idúci vlak (efekt – v skutočnosti vlak stojí), preskakujú jednotlivé vagóny, následne kamera ide hore a vlak prechádza cez most. Jacob hneď zúžitkováva svoje vedomosti zo školy, najobľúbenejší kôň Marlene je nevyliečiteľne chorý a Jacob navrhuje koňa utratiť, aby ukončil jeho trápenie. Jacob koňa nakoniec zastrelí. August chce Jacoba ihneď vyhodiť – jeho praktiky sú drsné, v každom ohľade dáva pocítiť svojim zamestnancom, ale aj zvieratám a manželke aký tvrdý chlieb žujú. Chce ho vyhodiť z idúceho vlaku, tak ako to robieva bežne, ak je niekto preňho nepohodlný, v noci sa to vybaví vyhodením z vlaku. Kamera sníma Jacoba a pod ním sa mihotajúcu krajinu (efekt). Nakoniec si to ale rozmyslí, veterinára predsa cirkus potrebuje, a tým, že teraz oslobodil koňa od bolesti, majú ostatné zvieratá čo žrať, ale aj tak, do budúcna musí nájsť inú hviezdu predstavenia.

Do cirkusu prichádza slonica Rosie, do ktorej August vkladá veľké nádeje, veľké číslo, ktoré má zachrániť cirkus pred jeho úpadkom. Ide to však veľmi ťažko, Rosie nereaguje ani na jednoduché pokyny. Marlene nevie s Rosie nacvičiť žiadne číslo, čo Augusta dostáva do stavu úplnej nepríčetnosti. Naopak, pokojný Jacob sa snaží Rosie ochrániť pred rozbesneným Augustom. Pri každom neuposlúchnutí August berie do rúk bodec a bodá Rosie hlava nehlava. Jacob ju pravidelne ošetruje spolu s Marlene. Samozrejme toto všetko sú len filmové triky, bodec je upravený tak, aby to vyzeralo reálne, ale v skutočnosti sa August slona vôbec nedotýka. Pri jednom vystúpení v novom meste, sa Rosie zľakne a vybehne z cirkusu. Marlene zostane zavesená na hrazde, pod ktorou práve s Rosie prechádzali a elegantne zacvičí zostavu, aby si publikum myslelo, že to má tak byť. Rosie si zatiaľ vybehne do mesta, kde navštívi zelovoc a občerství sa, Jacob spolu s ďalším zamestnancom sa ju vyberú hľadať. Aj keď to tak nevyzerá, celá scéna spojená s útekom slona je popretkávaná množstvom vizuálnych efektov. Časť mesta je dotvorená pomocou zeleného plátna, ktoré vytvára dojem, že sa jedná o skutočné mesto. Na počítači dotvorili množstvo budov, ľudí, áut a telefónnych káblov.

Návrat do cirkusu je veľmi dramatický, rozhnevaný August už neberie ohľad na nič a slona bodcom brutálne doráňa. Následne sa opije u seba v maringotke a zaľahne. Jacob zatiaľ ošetruje Rosie so svojim kamarátom, Poliakom, ktorý tiež pracuje u Benziniho. Keď náhodou na Jacoba prehovorí poliak v rodnej reči, reaguje aj Rosie. Jacob zisťuje, že Rosie je vycvičený slon, ktorý reaguje na povely v poľskom jazyku.

Na druhý deň to nadšene oznamuje Marlene a Augustovi, hneď to musia vyskúšať, a naozaj, Rosie ovláda všetko. Jacob učí Marlene všetky pokyny pre Rosie v poľštine. August je spokojný, cirkus má znovu svoju hviezdu, a tak pozýva aj Jacoba na honosnú večeru. Samozrejme aj s Marlene idú do mesta. Marlene aj Jacob si uvedomujú, že medzi nimi je niečo viac ako len cirkus a zvieratá, že medzi nimi vzniká nové puto, ktoré je založené na dôvere a láske. Marlene sa bojí, August je surovec, ktorý sa nezastaví pred ničím, aj minulú noc vyhadzoval ľudí z vlaku. Nakoniec sa Jacob a Marlene, neschopní skrývať svoje city, rozhodnú utiecť z cirkusu. Ukryjú sa v ďalšom meste, v zastrčenom penzióne, ale po vášnivej noci ich bohužiaľ nájdu Augustovi muži. Jacoba v penzióne surovo zbijú a Marlene odvlečú späť do cirkusu. Pri presune cirkusu je na železnici prekážka – padnutý strom, a kým sa zamestnanci trápia so stromom, odťahujú ho z koľajníc, aby vlak mohol ísť ďalej, Jacob nepozorovane nastúpi do vlaku. Nájde nôž (kamera sníma detail noža) a po strechách vagónov sa blíži k vagónu, ktorý patrí manželom Rosenbluthovým. Kamera ide zhora a sníma celý obraz ako celok. Marlene aj August spia, ale Marlene sa zobudí a vidí, že Jacob chce podrezať Augusta, očami mu naznačuje aby to nerobil a Jacob poslúchne. (rýchle prestrihy kamery medzi Marlene a Jacobom). Na druhý deň je znovu predstavenie, August nadšene víta divákov vo svojom cirkuse. Tí, ktorí boli vyhodení minulú noc z vlaku a prežili, nepozorovane vypustia zvieratá z klietok. Táto scéna sa volá „Panika“ a z väčšej časti je postavená na vizuálnych efektoch a renderovaní. Scény so zvieratami boli natáčané každá samostatne, vždy len jedno zviera a následne boli pospájané do jednotného celku. Ľudia sa snažia dostať z cirkusového stanu čo najrýchlejšie, do toho zpanikárené a voľne pobehujúce zvieratá, túto situáciu chce využiť Jacob na útek s Marlene, ale August ho zbadá a nastáva boj medzi hlavnými predstaviteľmi. Marlene chce pomôcť Jacobovi, a tak berie bodec a udrie ním Augusta, August necháva Jacoba v moci svojho posluhovača a okamžite sa vrhá na Marlene. Samozrejme, August má výraznú prevahu nad krehkou krasojazdkyňou, bodcom sa ju snaží zaškrtiť. V tomto momente prichádza vítaná pomoc, a to v podobe Rosie, ktorá bodec Augustovi chobotom vytrhne z rúk a udrie Augusta do spánku. August zomiera. Scéna zobrazujúca boj Augusta s Rosie je zase len vydarený počítačový trik, v skutočnosti tam slon nie je, scéna je točená pred zelenou plochou a takisto padajúce šapitó je len v počítači. Cirkus Benzini končí. Jacobovi sa otvára krásna budúcnosť po boku milovanej Marlene. Dokončí školu, kúpia si malú farmu a o Rosie sa starajú. Majú spolu 5 detí a vedú spokojný plnohodnotný život. Dej filmu sa dostáva opäť do súčasnosti, do súčasneho cirkusu, do maringotky, kde starý Jacob spomína. Marlene zomrela na starobu v posteli a deti si žijú svoj život, každý niekde inde. Nakoniec starý Jacob vysloví želanie, že by chcel ešte pracovať v cirkuse, jedine práca ho drží pri živote a rád by predával lístky.

Film je popretkávaný skutočnými cirkusovými vystúpeniami na dotvorenie skutočnej cirkusovej atmosféry, je krásne farebný. Kamera v 30. rokoch je iná ako v záberoch zo súčasnosti, prostredie sfarbuje jemne do žlta. Vo filme je využitá aj retrospektíva, spomienka starého Jacoba na Marlene ako vystupovala s Rosie je poňatá formou filmu zo starých rokov, čiernobiely film, ktorý vyžaduje iný spôsob práce so svetlom. Vizuálne efekty ako som už spomínal sú vo filme nenápadné, nevtieravo pôsobiace a dopomáhajú dotvoriť atmosféru 30. rokov minulého storočia. Na týchto vizuálnych efektoch sa podieľala firma Crazy Horse Effects. Takisto hudba, ktorá sprevádza celý film pôsobí nerušivo a drží sa prirodzenej atmosféry snímky a času, v ktorom sa príbeh odohráva.